วันนี้ (18 ตุลาคม 2556) นายประเสริฐ บุญชัยสุข รัฐมนตรีว่าการกระทรวงอุตสาหกรรม พร้อมคณะผู้บริหารกระทรวงอุตสาหกรรม และผู้ว่าการการนิคมอุตสาหกรรมแห่งประเทศไทย ลงพื้นที่นิคมอุตสาหกรรมภาคใต้ จังหวัดสงขลา ตรวจความพร้อมพื้นที่โครงการจัดตั้งนิคมอุตสาหกรรมเมืองยาง Rubber City ให้ดำเนินการได้อย่างเป็นรูปธรรมและสำเร็จลุล่วงโดยเร็ว เนื่องจากโครงการดังกล่าวจะเป็นประโยชน์ในภาพรวมของอุตสาหกรรมในประเทศ และตอบสนองนโยบายของรัฐบาลด้านยุทธศาสตร์การพัฒนาเมืองยาง ตลอดจนมีความสอดคล้องกับยุทธศาสตร์ของประเทศ (Country Strategy) ในการเพิ่มขีดความสามารถในการแข่งขันและสร้างมูลค่าเพิ่มอุตสาหกรรมยางพารา เนื่องจากเป็นอุตสาหกรรมที่เป็นฐานรายได้ของประเทศ และเป็นการส่งเสริมการลงทุนและพัฒนาปัจจัยแวดล้อมในการเอื้อต่อการพัฒนานิคมอุตสาหกรรม